Nasionale maand van protes teen plaasmoorde - AfriForum
◀ AfriForum se Frankfort-buurtwag help om dorp se veiligheid op te skerp
AfriForum loods omvattende protesaksie teen Lesufi se rassistiese kulturele vandalisme ▶
Nasionale maand van protes teen plaasmoorde
Oktober 28, 2015 deur Mariska Batt
AfriForum het November 2015 as 'n nasionale maand van protes teen plaasmoorde verklaar. Gedurende November sal verskeie aksies van stapel gestuur word wat daarop toegespits is om internasionale druk op die Suid-Afrikaanse regering te plaas om plaasmoorde te prioritiseer. AfriForum versoek die publiek om hul ondersteuning aan hierdie veldtog te verklaar deur die webblad www.stopdiemoorde.co.za te besoek of hul name na 32534 te SMS.
"Hoewel die regering die moorde op die Potgieters in die media betreur het, is dit egter duidelik dat plaasmoorde geensins 'n prioriteit vir die polisie is nie," het Roets gesê.
"Sedertdien is honderde boere op hul plase vermoor; sommiges op die mees gewelddadige wyse denkbaar. As die regering en die departement van polisie die probleem aflag, sal ons seker maak dat hulle in die internasionale arena hiervoor in die verleentheid gestel word."
In die komende maand sal AfriForum die volgende aksies aanpak:
AfriForum sal die hooggeregshof nader vir 'n bevel om die Suid-Afrikaanse Polisiediens (SAPD) te dwing om hul statistiek oor plaasmoorde te publiseer en die metodologie bekend te maak wat gebruik word om dié statistiek in te samel. Dít volg nadat die voormalige nasionale polisiekommissaris in die afgelope jaar by twee geleenthede na plaasmoorde verwys het, maar teenstrydige syfers gegee het.
AfriForum het reeds geregistreer om die Verenigde Nasies se Forum vir Minderheidsaangeleenthede in die laaste week van November oor plaasmoorde toe te spreek. 'n Verslag, wat spesifiek fokus op die wyse waarop daar in die strafregstelsel teen plaasaanvalslagoffers gediskrimineer word, sal ook by die VN ingedien word.
Hierdie verslag sal ook aan meer as 300 internasionale en buitelandse mediakorrespondente in Suid-Afrika versprei word.
Op die dag waarop die voorlegging aan die VN gemaak word, sal die verslag aan meer as 5 000 buitelandse media-instellings uitgereik word.
Op 1 Desember 2015 sal AfriForum saam met slagoffers van plaasaanvalle 'n mosie van wantroue in die regering se vermoë om plaasaanvalle te beveg by die president se kantoor indien.
AfriForum doen 'n beroep op die publiek om hul name by AfriForum se protesbrief te voeg. In die aanloop tot die VN-konferensie sal AfriForum met 'n omvattende veldtog begin om steun vir dié memorandum te werf.
AfriForum wil die verslag aan die VN versterk met minstens 100 000 name van die publiek wat die saak steun. Om steun te wys, kan die publiek die webwerf stopdiemoorde.co.za besoek of hul naam SMS na 32534 teen R1.
AfriForum sal ook binnekort 'n eenheid op die been bring wat op die slagoffers van plaasaanvalle en –moorde sal fokus.